
Consideraţii generale
În ultimii ani, ca urmare a extinderii reţelelor alimentare la nivel mondial, au fost folosiţi o serie de termeni utilizaţi în domeniul academic, politic, tehnic sau în dezbateri civice pentru a ilustra reorganizările inovative ale reţelelor de aprovizionare cu alimente, fapt ce vizează reconectarea producătorilor şi consumatorilor, precum şi localizarea producţiei agricole şi alimentare. Acestea includ reţele mici de aprovizionare, reţele de produse alimentare alternative, sisteme agricole locale şi vânzări directe.

Din punct de vedere politic, mai multe state membre UE au elaborat un cadru legal şi au oferit o serie de stimulente pentru a sprijini aceste reţele alimentare. Franţa, spre exemplu, a definit într-un mod concret noţiunea de reţea scurtă, în cadrul Planului de acţiune din anul 2009 cu scopul de a dezvolta lanţurile alimentare, iar Italia a adoptat o serie de decrete legislative pentru reglementarea pieţelor pentru agricultori. „Regulamentul sistemelor de calitate a produselor agricole” (Regulamentul UE nr.1151/92), adoptat de Parlamentul European şi de Consiliu, include o solicitare adresată Comisiei Europene de a elabora un raport privind un posibil „sistem de agricultură şi o schemă directă de vânzări care, să sprijine producătorii în comercializarea produselor lor pe plan local”, concentrându-se asupra „capacităţii agricultorului de a adăuga valoare produselor sale” şi, printre altele, „posibilităţile de reducere a emisiilor de carbon şi a deşeurilor prin intermediul reţelelor mici de producţie şi de distribuţie”, şi, dacă este cazul, „să fie însoţit de propuneri legislative corespunzătoare”. 
Ultimii ani au cunoscut o proliferare a iniţiativelor pentru dezvoltarea sistemelor locale de alimentare (Local Food System - LFS) şi a reţelelor mici de aprovizionare cu alimente (Short Food Supply Chain - SFSC) de diferite tipuri, cum ar fi vânzările direct de la fermă, pieţele şi magazinele pentru agricultori, sistemele de livrare şi mai multe parteneriate formale între producători şi consumatori, nu numai în Uniunea Europeană, ci în întreaga lume. Astfel de iniţiative au ajutat la creşterea interesului cercetătorilor şi factorilor de decizie politică, ca urmare a dezvoltării lanţului alimentar pe plan mondial şi a extinderii lui dincolo de graniţele internaţionale, de multe ori distanţându-se de cei pentru care produsul alimentar este destinat din etapele producerii sale, rezultând astfel deconectarea producătorilor de la consumatori. Prin această deconectare, consumatorii cunosc foarte puţine date despre sursa alimentelor pe care le consumă, iar agricultorii, în special cei cu ferme de dimensiuni mici, au observat adaosul la produsele alimentare capturate de către marile întreprinderi agricole, procesatori, comercianţi cu amănuntul şi alţi intermediari.
AUSTRIA
Agricultura şi silvicultura reprezintă 80% din totalul terenurilor agricole în Austria
, şi contribuie cu circa 1,5% din PIB. În toată ţara există peste 170.000 de exploataţii agricole şi forestiere care acoperă 6.700.000 ha de teren. Mărimea medie a unei ferme este de 42 ha, iar aproape jumătate dintre ele au o suprafaţă sub 10 ha. Doar 42% dintre agricultori sunt fermieri cu normă întreagă. Peste 410.000 de persoane sunt angajate în acest domeniu, iar 85% dintre ei sunt membrii de familie.

Un studiu recent (Quest Key – „Agrar.Projekt.Verein”) evidenţiază faptul că aproximativ 46.000 dintre fermele austriece (aproape o treime) utilizează marketingul direct într-o anumită manieră. Jumătate dintre ele generează venituri din vânzările directe (în jur de 10% sau mai mult), în special producătorii de fructe şi vin (respectiv 32% şi 24% din venituri), precum şi producătorii de carne de porc, lapte şi carne de vită (18% din venituri). Circa 75% din totalul fermelor care au vânzări directe deţin magazine în ferme, dar sunt utilizate, de asemenea, şi alte forme SFSC - Short Food Supply Chain (pieţele fermierilor, restaurante, supermarket-uri, vânzări pe internet), în special de către fermele profesionale în vânzări directe. Pentru 61% din ferme importanţa vânzărilor directe a rămas neschimbată pe parcursul ultimului deceniu, pentru 29% a crescut, iar pentru 10% din ferme gradul de importanţă s-a diminuat. Lipsa de timp este cel mai frecvent motiv dat pentru a explica procentul scăzut în vânzările directe.

Austria are un sistem naţional şi regional SFSC numit "Gutes vom Bauernhof"
 - „Alimente de la fermă”. Cuvântul „bauernhof” (fermă) este mai deosebit, deoarece este echivalentul unei ferme de tip familial la scară mică, iar acest lucru este în contrast cu noţiunea de agricultură la scară industrială. Deşi cuvintele „direct” şi „lanţ mic de aprovizionare cu alimente” nu sunt incluse în logo-ul „vom Bauernhof”, acesta poate fi tradus ca „direct de la fermier”. 

Logo-ul (cuvintele şi reprezentarea grafică) este o marcă comercială înregistrată şi deţinută de Camera de Agricultură din Austria. A fost introdus în 1998 şi transformat într-un standard naţional în anul 2001. Scopul este acela de a garanta fermei de mici dimensiuni, de tip familial, un acces direct la consumatorii austrieci. Sistemul „Gutes vom Bauernhof” are diferite obiective, în principal, promovarea produselor alimentare autentice, tradiţionale, reflectând o necesitate identificată în sondajele de consum, iar participarea agricultorilor este avantajoasă din punct de vedere economic. Sistemul favorizează, de asemenea, fermierii care comunică direct cu consumatorii. În anul 2008 au existat 1140 de membri iar la începutul anului 2012, sistemul a avut 1570 de ferme membre certificate pe tot teritoriul Austriei (s-a constatat o creştere de 36% pe o perioadă de patru ani).
În Austria, o mare parte din ferme sunt de nivel mic; sistemul nu impune limite de dimensiune agricolă sau restricţii privind statutul juridic al fermei (atâta timp cât sunt îndeplinite alte criterii). Cu toate că sistemul este deschis oricui, indiferent de dimensiunea fermei, se urmăreşte un rezultat economic conform interviurilor realizate cu actorii instituţionali, şi anume acela „de a întări zonele agricole şi rurale la scară mică şi, de a aproviziona cu alimente populaţia locală la preţuri rezonabile”.
Sistemul a pătruns, de asemenea, atât la comercianţii cu amănuntul, cât şi în supermarket-uri prin intermediul aşa-numitelor „Bauernecken” (colţul fermierilor), unde un spaţiu din supermarket este dedicat produselor agricole GVB. Există două modele: fie supermarket-ul cumpără produsele de la fermă si le revinde, fie produsele sunt vândute cu un anumit comision de supermarket. Această zonă este în prezent în dezvoltare semnificativă. Supermarketurile sunt cele mai mari pieţe de desfacere pentru produsele alimentare în multe ţări din UE şi în special în Austria (3 dintre cele mai mari supermarketuri reprezintă 85% din vânzările de produse alimentare în Austria), aceasta este o evoluţie importantă. Etichetele sunt mult mai importante într-un supermarket în comparaţie cu magazinele de la ferme.

Există, de asemenea magazine ale fermierilor, unde o fermă sau un grup de fermieri deţin şi administrează un magazin local în oraş. Aici, din nou, produsul poate fi vândut de către magazin sau pe bază de comision cu numele agricultorului pe etichetă. Magazinele agricultorilor oferă o gamă mai largă de produse locale sau regionale, dar cu toate acestea, ele nu pot concura întotdeauna cu supermarket-urile, referindu-ne la sortimente, programul de funcţionare şi preţuri. În ciuda revigorării activităţii magazinelor alimentare mici, atât magazinele fermierilor cât şi pieţele fermierilor se confruntă cu o lipsă de cerere, în primul rând datorată transformărilor sociale, care au un efect negativ asupra acestui format de distribuţie. Noile oportunităţi sunt reprezentate de asocierea cu cafenele sau magazine de patiserie, sau locuri în care oamenii se pot întâlni şi pot petrece timpul liber. În unele cazuri, magazinele fermierilor înlocuiesc magazinele cu produse alimentare tradiţionale, după ce acestea au fost închise, primind asistenţă financiară din partea municipalităţilor pentru a menţine atractivitatea centrului satului sau oraşului respectiv.

Pentru a promova inovaţia şi calitatea, în Austria există concursuri anuale şi premii pentru produsele alimentare, pentru producătorii de artizanat, de exemplu concursul Genuss Krone Austria 2012/13 numit „Cel mai bun produs din Österreich”. Aceste premii acoperă multe produse diferite, cum ar fi: pâine, brânză, cârnaţi şi bacon, preparate din fructe şi peşte. Acest lucru este văzut ca fiind unul dintre cele mai bune moduri de a păstra o calitate ridicată şi de a împărtăşi cele mai bune practici şi cunoştinţe. Este important ca premiile de inovaţie să nu fie oferite în mod specific numai pentru punerea în aplicare a unei idei bune, ci şi pentru rezultat, în ceea ce priveşte oportunităţile afacerilor de succes pentru comunităţile rurale şi pentru agricultori.
Cursurile de formare şi îmbunătăţirea aptitudinilor profesionale sunt considerate ca fiind unul dintre factorii majori de succes pentru SFSC şi, prin urmare, acestor activităţi ar trebui să li se acorde o mai mare prioritate. Camera de Agricultură din Austria a numit un Direktvermarktung - referent (agent de vânzări directe), pentru a conduce proiectul „Bildungsoffensive DV 10-11” (abilităţi ofensive pentru anii 2010 şi 2011, care a fost continuat în 2012 şi 2013). Ordonatorul de credite coordonează formarea la nivel naţional, a fermierilor GVB în special, şi lucrează în strânsă colaborare cu landurile, oferind cursuri de formare pentru agricultori. Principalele subiecte sunt igiena, legislaţia alimentară, marketingul, economia unei ferme, succedarea fermei şi impozitarea; noile domenii, cum ar fi reţelele de internet şi reţelele sociale sunt, de asemenea, acoperite.
FRANŢA
Există 527.000 de exploataţii agricole în Franţa
, care acoperă o suprafaţă de 27.476.930 ha de teren. Există peste 804.000 de angajaţi în cadrul industriei, care este dominată de producţia de cereale. Este cunoscut faptul că 88.600 ferme iau parte la vânzările directe, iar aceste întreprinderi reprezintă 26,1% din ocuparea forţei de muncă în sectorul agricol din Franţa. În anul 2007, de exemplu, pieţele de producători au antrenat peste 1000 de întreprinderi şi 100.000 de consumatori, conform datelor prezentate de Ministerul Agriculturii. SFSCs - Short Food Supply Chain sunt cunoscute sub denumirea de „circuits courts - reţea de distribuţie a produselor alimentare în care există cel mult un intermediar între producător şi consumator”, altfel spus, un circuit scurt.
Cu toate acestea, „circuits courts” nu se limitează la vânzări directe, iar datele prezentate în Recensământul agricol 2010 relevă faptul că 21% din întreprinderile agricole - în jur de 107.000 întreprinderi - vând o parte din produsele lor prin intermediul unui circuit cu un singur intermediar. Producătorii de legume şi miere sunt cei mai implicaţi în acest tip de distribuţie, iar densitatea „circuits courts” este cea mai mare în Sud-Est şi în regiunile de peste mări. 
În general, fermele care utilizează  „circuits courts” sunt la scară mică, dar au o forţă de muncă mai mare decât media. Totuşi, marii producători de vin sunt mai interesaţi în utilizarea un circuit scurt (dimensiunea medie a unei ferme care îşi vinde produsele prin „circuits courts” este de 26 ha, comparativ cu 20 de hectare pentru restul producătorilor).
Există o oarecare ambiguitate cu privire la contribuţia "circuits courts” la cifra de afaceri. Cu excepţia producţiei de vin, pentru 40% din întreprinderi distribuţia prin "circuits courts” a reprezentat mai mult de 75% din cifra de afaceri, dar pentru 30% din întreprinderi, circuitul scurt reprezintă doar o contribuţie neglijabilă. Există o reprezentare mai mare a producătorilor ecologici în rândul celor implicaţi în această formă de distribuţie. 10% dintre cei care vând cel puţin un produs prin "circuits courts” au produse organice, comparativ cu 2% dintre cei care folosesc alte metode de distribuţie. 7% dintre producătorii implicaţi în "circuits courts” vizează o conversie la agricultura ecologică, în următorii 5 ani, comparativ cu 3% pentru restul producătorilor. În plus, mulţi fermieri descriu metodele lor ca fiind aproape organice, chiar dacă acestea nu sunt certificate la standardele ecologice ale UE (Agreste 2012).
SFSCs sunt  înţelese pe larg în conformitate cu o definiţie recunoscută la nivel naţional, propusă în 2009 de către Ministrul Agriculturii. În conformitate cu această definiţie, "circuits courts” este caracterizat prin includerea a maxim un intermediar între producător şi consumator. Distanţa geografică dintre consumator şi producător nu este luată în considerare din cauza dorinţei de a include producătorii aflaţi la o anumită distanţă de pieţele de consum, care, cu toate acestea doresc să acceseze aceste pieţe. În cazul în care producătorii şi consumatorii se află în aceeaşi regiune, este utilizat termenul de circuit de proximitate, care este agreat de multe regiuni din Franţa.

Foarte important, conceptul de "circuits courts” avansează dincolo de conceptul "vânzări directe" de la fermier la producător, şi cuprinde magazine, restaurante, cantine şcolare, permiţând intermediarilor şi grupurilor colective să se implice mai mult în dezvoltarea "circuits courts”.

Există două scheme naţionale de etichetare: 
- “Brandul producătorilor naţionali de pe piaţă” - “La Marque Marchés des Producteurs de Pays” (MPP);

- „Bine aţi venit la fermă” – „Bienvenue à la Ferme” (BF), ambele fiind elaborate de către Adunarea Permanentă a Camerelor Agricole din Franţa (APCA). Ambele scheme funcţionează din anul 1988 şi oferă norme precise cu privire la utilizarea etichetelor pe care producătorii le pot utiliza. 
Schemele au ca scop oferirea garanţiei că produsele sunt fabricate şi prelucrate de către agricultori identificabili, utilizând o proporţie definită de ingrediente dintr-o fermă anume. Cele două scheme sunt doar pentru agricultori (comercianţii cu amănuntul, de exemplu, nu pot participa). Producătorii trebuie să dovedească faptul că aceştia sunt într-adevăr agricultori, prezentând documentele administrative de la propria fermă. „Bienvenue à la Ferme” este un program care încurajează consumatorii să vină la fermă să cumpere produsele direct, în timp ce “La Marque Marchés des Producteurs de Pays” este un sistem care certifică pieţele.

6.100 de fermieri fac parte din „Bienvenue à la Ferme” şi peste 50% din populaţie cunoaşte această etichetă, oamenii asociind „Bienvenue à la Ferme” cu calitatea, relaţiile bune cu fermierii şi o relaţie frumoasă cu natura (descoperirea fermei, animalelor, plantelor etc.).
“La Marque Marchés des Producteurs de Pays” este o marcă comercială, proprietate a Camerei Agricole din Franţa (APCA). Obiectivele sale sunt de a dezvolta economiile locale prin construirea relaţiilor dintre producătorii şi consumatorii din aceeaşi regiune, de a pune în valoare produsele agricole şi cunoştinţele fermierilor, precum şi conservarea peisajelor rurale. 
Carta “La Marque Marchés des Producteurs de Pays” este o garanţie pentru consumatori, a faptului că produsele pe care le cumpără provin de la ferma proprie a agricultorilor. “La Marque Marchés des Producteurs de Pays” reprezintă o piaţă, un loc numai pentru producătorii din provincie (regionali) şi din împrejurimi. Avizul pentru organizarea pieţei trebuie să fie aprobat şi reînnoit în fiecare an. Aceasta poate fi o piaţă pe tot parcursul anului, una sezonieră, sau chiar pentru o singură zi. Brandul “La Marque Marchés des Producteurs de Pays” trebuie să fie promovat de către producători la piaţă prin folosirea logo-ului fără a modifica dimensiunea sau culoarea acestuia.
Terroir Direct (TD), lansat în anul 2000 la nivel local (zona Cevennes - o întindere montană, care cuprinde regiuni din Ardèche, Gard, Hérault şi Lozère), şi-a propus să creeze o legătură între producători şi consumatori, astfel încât aceştia din urmă să obţină produse alimentare proaspete tot timpul anului, iar producătorii să fie plătiţi în mod corespunzător. La început, TD a acoperit doar o suprafaţă mică, în care au fost implicaţi aproximativ 10 producători. Aceştia au început treptat să preia mai mult din managementul iniţiativei, în prezent existând peste 60 de furnizori permanenţi, schema fiind administrată de un consiliu format din 4-5 producători şi consumatori. 
Una dintre provocările majore pentru acest sistem a fost dificultatea logistică de asamblare a comenzilor unice ale clienţilor folosind produse dintr-un număr mare de mici producători răspândiţi pe o distanţă geografică destul de mare. În primii ani proiectul a folosit propriul camion pentru colectarea produselor de la toţi producătorii, dar traseul de 150 km care trebuia parcurs s-a dovedit a fi prea scump, aşa că, în prezent, producătorii fac propriile livrări la un depozit central. De aici, un distribuitor transferă produsule către diferitele puncte de colectare. Punctele de colectare sunt la magazine, restaurante, brutării, crame, magazine agricole. TD a salvat 26.000 de euro prin schimbarea sistemului de livrare.
TD oferă consumatorilor posibilitatea de a alege din aproximativ 400 de produse. Accentul se pune foarte mult pe „produsele ultra proaspete”, produse de calitate şi 80% pe produsele alimentare provenite din zona locală Cevennes şi din zonele învecinate. Restul produselor alimentare sunt produse agricole, de multe ori organice, din afara regiunii. De exemplu, consumatorii pot alege produse organice care nu pot fi obţinute în regiune (fructe citrice organice din Italia sau Spania, ciocolată organică din Bolivia, etc.). Aproximativ 50% din produse sunt organice, restul este descris ca fiind „de la fermier” (fermă) sau artizanal. 
Literatura de specialitate a adus în discuţie conceptul de „economie de solidaritate”, punând în prim plan „respectul pentru mediu”, „comerţul echitabil cu fermierii regionali la scară mică”, şi susţinând „cunoştinţele tradiţionale” şi angajamentul de a indica originea produselor alimentare pe Internet.
UNGARIA
În Ungaria
, „cultura alimentară locală” a rămas puternică, în special în zonele rurale îndepărtate, chiar şi după regimul socialist. Aceasta s-a dezvoltat în special, în unele pieţe locale, fiind susţinută de gospodăriile agricole familiale tradiţionale care au menţinut o agricultură durabilă. Sistemele de aprovizionare cu produse alimentare alternative (pieţele fermierilor, vânzare la poarta fermei, alege produsul dorit, festivaluri cu produse alimentare locale, urmărirea produselor alimentare) joacă un rol important în Ungaria, în timp ce alte forme specifice SFSCs (livrarea produselor alimentare în cutii, grupuri de cumpărare, CSAs şi grădinile comunităţii) sunt, de obicei iniţiate de cetăţenii din mediul urban.

A fost iniţiată o mişcare alimentară locală al cărei scop principal este de a încuraja adoptarea legislaţiei alimentare complexe de către SFCS (Short Food Supply Chain) şi LFS (Local Food System), precum şi simplificarea acesteia (2010). Succesul acestei iniţiative este determinat în mare măsură de modul în care producătorii locali se potrivesc cu cererea plasată de consumatori.
În Ungaria, implementarea CAP, după aderarea la UE (2004), a favorizat pentru o lungă perioadă de timp capacitatea de creştere a producţiei în masă (cea mai mare parte investitori străini) şi ca urmare au fost înregistrate mai puţin de 220.000 ferme de dimensiuni mici. De exemplu, între 2004 şi 2006, în absenţa unui statut juridic, comercializarea produselor alimentare procesate de către micii fermieri a trebuit să fie informală şi au existat întârzieri în adoptarea unor măsuri de punere în aplicare a politicii de dezvoltare rurală în ceea ce priveşte agricultura familială. Această perioadă de tranziţie a cauzat pierderi micilor fermieri şi procesatori, în special în sectorul produselor lactate şi al cărnii. Mai multe abatoare mici au fost închise din cauza reglementărilor de igienă ale CE, iar acest lucru a limitat capacitatea de dezvoltare a sistemului alimentar local.
În prezent, dezvoltarea SFSCs şi a sistemelor alimentare locale la nivel naţional şi la nivel de comunitate a luat amploare. O formă tot mai importantă a sprijinului instituţional este structurată în noua Strategie Agricolă şi de Dezvoltare Rurală 2020. Acest document de previziune politică se referă la agro-economie, dezvoltare rurală, protecţia mediului şi economia alimentară; şi are drept scop consolidarea integrităţii peisajelor, oamenilor, calităţii, aprovizionării cu alimente în condiţii de siguranţă, şi gestionarea durabilă a resurselor naturale. Aceasta necesită o alocare proporţională de resurse mult mai mare pentru LFSs şi SFSCs decât orice altă strategie politică anterioară la nivel înalt. Mai mult decât atât, se promovează dezvoltarea sistemelor alimentare locale ca instrument principal al dezvoltării economice locale. Strategia, considerată ca fiind o „nouă constituţie a mediului rural”, recunoaşte faptul că funcţiile sociale ale produselor alimentare şi agricultura, în general, se extind cu mult peste politica de dezvoltare rurală şi, de asemenea, se extinde asupra sănătăţii, mediului şi securităţii naţionale. Strategia are drept scop consolidarea mărcilor teritoriale şi de calitate pentru micii producători care vând la nivel local, dar, de asemenea, confirmă faptul că sistemele locale bine gestionate sunt puţine. Sprijinul instituţional la nivel naţional este asigurat în plus de reţeaua rurală naţională din Ungaria (HNRN), ca parte a REDR (Reţeaua Europeană pentru Dezvoltare Rurală), care oferă asistenţă tehnică pentru organizatorii de pe piaţa produselor alimentare locale, oferă iniţiative pentru marketingul colectiv, cursuri de formare şi stimulare a cunoştinţelor pentru dezvoltarea mărcii şi situaţii care demonstrează bunele practici.
În 2012, au fost introduse proceduri simplificate de igienă pentru pieţele agricole locale, în scopul de a facilita vânzările directe către consumatori. Cu toate acestea, pentru micile întreprinderi agricole familiale, sarcinile administrative şi organizatorice rămân ridicate (obligaţia de a emite o factură, înregistrarea tratamentelor cu pesticide, registre pentru producţie şi registrele de vânzări, fişa tehnică de fabricaţie, depozitarea la o temperatură scăzută). 
Legea Comerţului (2005 / CLXIV), a oferit o definiţie completă a pieţei agricultorilor locali unde micii producători (kistermelő) îşi pot vinde produsele pe teritoriul judeţului, sau pe o rază de 40 km în jurul pieţei, ori la Budapesta. Diversele reglementări guvernamentale definesc procedurile legale obligatorii pentru a deschide o piaţă (Regulamentul privind pieţele şi târgurile nr. 55/2009, Reglementări privind producătorii la scară mică nr. 52/2010, precum şi Regulamentul privind igiena şi siguranţa alimentară în pieţele fermierilor locali nr. 51/2012). În conformitate cu cele mai recente date disponibile, există aproximativ 500 de pieţe funcţionale, mai ales în vecinătatea zonelor urbane.
În ceea ce priveşte domeniul achiziţiilor publice, modificările recente aduse cadrului juridic au introdus măsuri mai flexibile care permit aprovizionarea locală prin derogare de la criteriul celui mai mic preţ, dar instituţiile şi personalul nu dispun de cunoştinţele şi aptitudinile adecvate pentru a aplica noile norme. Mai multe tipuri de produse de la fermă sunt exceptate de la procesul de achiziţii publice până la o anumită limită: produsele alimentare păstrate la rece şi produsele crude de gătit, fructele şi legumele proaspete şi prelucrate, laptele şi produsele lactate, cereale, pâine şi produse de panificaţie, miere, ouă, plante horticole.
Szekszárd, cu o populaţie de 33.720 de locuitori, este cel mai mic municipiu din Ungaria. Deoarece o mare parte din populaţie locuieşte la periferie, Szekszárd este sediul judeţului şi, de asemenea, o micro-regiune. Szekszárd este celebru pentru fabricile sale de carne şi lapte, care au de zeci de ani de experienţă în industria socialistă extensivă, facilitând astfel urbanizarea rapidă. După tranziţiile politice, a reuşit să supravieţuiască doar sectorul industriilor de servicii, comerţ şi turism.
Lanţul scurt de aprovizionare cu alimente Szekszárd a fost dezvoltat de către o organizaţie non-profit (Eco-Sensus Ltd) care cuprinde producătorii de produse alimentare şi experţii din regiunea viticolă Szekszárd şi din alte 26 de localităţi de pe o suprafaţă de 20 km în jurul oraşului (frontierele tradiţionale ale celebrei regiuni de vin Szekszárd). Acesta se aplică oricărei ferme individuale locale sau oricărei întreprinderi din zonă.
Scopul principal al sistemului a fost acela de a aduce consumatorii şi producătorii locali mai aproape, prin crearea unui punct de vânzare şi a unei comunităţi care se bazează pe produse alimentare locale. Mai mult decât atât, obiectivul este de a prezenta diversitatea produselor agricole locale, de la salam, făină, miere, la boia de ardei, ulei de floarea soarelui, gemuri şi brânzeturi într-o regiune faimoasă pentru vinul roşu. Programele sunt construite pentru a ajuta la (re)crearea identităţii alimentare locale şi a unui nou sens al comunităţii cu fermierii locali. Printr-un efort de sporire a accesului la cultura alimentară locală şi de a face cunoscute produsele alimentare accesibile consumatorilor cu venituri mai mici, sistemul a dezvoltat un brand regional în magazinele alimentare locale din comunitate şi a expus toate produsele de bază şi de sezon din regiune care, anterior erau accesibile numai pentru persoanelor cu venituri mari. Un alt obiectiv a fost acela de a ajuta producătorii locali în vânzările lor directe, prin dezvoltarea strategiilor de marketing în domeniu.
După efectuarea unui studiu, reţeaua locală de furnizori a început să se dezvolte, principalul scop fiind acela de a reconecta actorii din diferitele lanţuri de aprovizionare din cele 26 de localităţi. Baza de date cu cei 200 de fermieri locali a devenit materia primă a unui ghid în care LFS este prezentat prin intermediul producătorilor locali de alimente şi prin produsele lor de calitate.

Noul magazin care a fost deschis într-o zonă rezidenţială a Szekszárd, oferă produse de calitate şi promovează cultura alimentară locală într-un loc în care membrii comunităţii se pot aduna. Sistemul constă în asigurarea calităţii şi promovarea unui brand al produselor alimentare locale, având legături sporadice şi cu turismul viticol sau activităţile sportive din zonă. Contribuţia sa la economia locală este semnificativă, deoarece fermierii locali beneficiază de un comerţ securizat prin intermediul magazinului. Noul magazin are şi o etichetă ajutându-i pe consumatori să fie mai conştienţi de originea produselor pe care le cumpără. În Ungaria, etichetele produselor alimentare rareori fac referire la locul exact sau regiunea de producţie, cele mai multe informaţii fiind despre originea maghiară.
Eticheta alimentară locală Szekszard este o marcă înregistrată pentru diferite tipuri de produse alimentare disponibile în regiune (de la categoria 29-33 în Clasificarea Nice). Condiţiile de utilizare: achitarea unei taxe de intrare de 5000 HUF (aproximativ 18 euro) + TVA şi taxa lunară de 1000 de forinţi (circa 3,5 euro) + TVA.
Fermierii locali sunt încurajaţi să se califice, pentru folosirea etichetei pe produsele lor alimentare, conform criteriilor dezvoltate şi adaptate în mod constant. Fermierii locali sunt prezentaţi pe un site special dedicat produselor lor şi magazinului de produse alimentare locale. Prin introducerea etichetei de calitate de către fermierii locali, atât oferta cât şi cererea vor putea avea o relaţie bazată pe încredere reciprocă.

Analizând traseele produselor spre pieţe se remarcă faptul că accesul la produsele locale a fost foarte limitat. Sistemul a organizat campanii de sensibilizare a consumatorilor locali cu privire la calitatea şi beneficiile produselor locale. Ca un mesaj cheie, campania a pus accentul pe beneficiile aduse mediului prin cumpărarea produselor alimentare locale (economii la costurile de transport, mai puţine emisii de gaze) şi a expus anumite beneficii în ceea ce priveşte consumul de produse locale. 
Într-o a doua etapă, consumatorii şi producătorii locali au început să dezvolte împreună un registru care cuprinde producătorii locali de alimente, reţete de mâncăruri regionale şi produse gastronomice de calitate. Într-un final, a avut loc deschiderea magazinului local de produse alimentare, care serveşte ca punct de vânzare a produselor alimentare pe plan local, ca loc de socializare a consumatorilor şi a producătorilor în jurul culturii alimentare locale.
Iniţiativa a câştigat sprijin substanţial în faza de start-up din partea Reţelei Europene pentru Dezvoltare Rurală pentru promovarea producţia şi consumul durabil de alimente, pentru investiţii în infrastructurile necesare şi organizarea sistemului (marketingul colectiv şi asigurarea calităţii). Ulterior, sprijinul instituţional la nivel local a fost asigurat de Reţeaua Naţională Rurală din Ungaria (HNRN) sub forma asistenţei tehnice pe termen scurt, consilierea cu privire la bunele practici şi cursuri de formare pentru dezvoltarea cunoştinţelor. 
Caracteristica esenţială a sistemului este acela de a contribui la transformarea structurii agro-economice a regiunii şi de a consolida producţia la scară mică din punct de vedere ecologic. Acesta îşi propune crearea beneficiilor de ambele părţi: pentru producători - o piaţă stabilă printr-un magazin al comunităţii iar pentru consumatori - cele mai bune produse alimentare ecologice disponibile în regiune. Principalul paradox este acela că deşi sistemul creat încurajează anumite modele de consum mai durabile sau iniţiază reconectarea consumatorilor cu producătorii prin campanii (sau consolidarea cunoştinţelor cum ar fi, eticheta produselor alimentare locale), cererea consumatorilor locali pentru alimentele locale nu poate fi uşor acoperită din produse locale. 
SUA

Legea privind marketingul direct dintre agricultor şi consumator
 (1976)

Scopul prezentei legi este de a promova, prin mijloace adecvate, precum şi cu ajutorul unei baze economice durabile, dezvoltarea şi extinderea marketingului direct pentru produsele agricole de la fermieri la consumatori. Pentru a realiza acest obiectiv, secretarul Agriculturii a iniţiat şi a coordonat un program conceput pentru a facilita comercializarea directă de la agricultori de către consumatori în beneficiul reciproc al consumatorilor şi al agricultorilor.

În sensul prezentei legi, termenul de „marketing direct de la fermieri la consumatori” înseamnă comercializarea produselor agricole de bază la orice piaţă (incluzând, dar fără a se limita la acestea, standurile de pe marginea drumului, pieţele din oraş şi vehiculele utilizate pentru vânzarea produselor agricole de bază din casă-în-casă) stabilită şi menţinută în scopul de a permite agricultorilor să-şi vândă (fie individual, fie prin intermediul unei organizaţii de fermieri, care reprezintă în mod direct fermierii care au produs mărfurile vândute) mărfurile lor agricole direct către consumatorii individuali sau organizaţiile care reprezintă consumatorii, într-un mod calculat pentru reducerea costurilor şi creşterea calităţii produselor alimentare pentru acest tip de consumatori, oferind în acelaşi timp beneficii financiare crescute agricultorilor.

Secretarul trebuie să furnizeze, prin intermediul Serviciului de Cercetări Economice al Departamentului Agriculturii din Statele Unite, sau prin orice agenţie sau structură pe care Secretarul le consideră adecvate, un studiu continuu a actualelor metode de marketing direct dintre fermierii şi consumatorii din fiecare stat. Sondajul iniţial, care se încheie cel târziu la un an de la data adoptării acestei legi, va include totalitatea metodelor de marketing, volumul de afaceri realizat prin intermediul fiecărei metode, precum şi impactul metodelor de marketing asupra profiturilor financiare care revin fermierilor (inclusiv impactul acestora asupra îmbunătăţirii viabilităţii economice a micilor fermieri), precum şi calitatea produselor alimentare şi a costurilor pentru consumatori.

Cu scopul de a promova crearea şi funcţionarea marketingului direct între fermieri şi consumatori, Secretarul se asigură că fondurile alocate pentru a susţine această secţiune sunt utilizate de către Departamentul de stat al Agriculturii şi Serviciul de extensie al Departamentului Agriculturii Statelor Unite, cu scopul de a desfăşura sau pentru a facilita activităţi care vor lansa, încuraja, dezvolta sau vor coordona metodele de marketing direct dintre agricultori şi consumatori atât în interiorul statelor cât şi între state. 
Raportul nr. 97 privind Cercetarea Economică din sistemele locale alimentare

Concepte, impact şi probleme
Pieţele alimentare locale implică de obicei, mici fermieri, produse eterogene şi domeniul restrâns de aprovizionare în care agricultorii îndeplinesc, de asemenea, cerinţele de marketing, inclusiv depozitare, ambalare, transport, distribuţie şi publicitate. Conform rezultatelor Recensământului SUA din 2007 al agriculturii, majoritatea fermelor care vând direct către consumatori sunt ferme mici, cu mai puţin de 50.000 $ din totalul vânzărilor, situate în zonele urbane din nord-est şi pe Coasta de Vest. 
În 2007, vânzările directe dintre producător-consumator s-au înregistrat într-un procent mai mare în rândul fermelor mici, în comparaţie cu fermele mijlocii (cu un total de vânzări cuprins între 50.000 şi 499.999 de dolari) şi fermele de dimensiuni mari (cu vânzări totale de peste 500.000 de dolari). Fermele producătoare angajate în marketingul local au reprezentat un procent de 56% din totalul vânzărilor agricole directe către consumatori, în timp ce totalul fermelor angajate în vânzări directe producător-consumator reprezintă un procent de 26%. Vânzările directe producător-consumator sunt mai mari pentru fermele care oferă şi alte activităţi antreprenoriale cum ar fi: producţia ecologică, turismul şi activităţile obligatorii  (plantare, arat, recoltat, etc.), decât vânzările altor ferme.

Barierele pe care le întâmpină producătorii mici la intrarea pe piaţa locală a produselor alimentare şi lărgirea ariei de distribuţie includ: 
- constrângeri legate de capacitatea fermelor mici şi de lipsa sistemelor de distribuţie pentru deplasarea produselor alimentare locale pe pieţele principale; 
- limitarea cercetării, educaţiei şi formării profesionale pentru comercializarea produselor alimentare locale; 
- incertitudinile legate de reglementările care pot afecta producţia locală de alimente, cum ar fi cerinţele de siguranţă alimentară.

Cele mai multe produse alimentare locale nu sunt vândute direct consumatorului. Cu toate acestea, potrivit studiilor firmei „Packaged Facts” (2007), vânzarea produselor alimentare locale prin toate canalele de marketing din Statele Unite a înregistrat un prag de 5 miliarde de dolari în 2007, comparativ cu 1,2 miliarde de dolari în cazul vânzărilor directe către consumatori pentru produsele destinate consumului uman. 

„Guptill and Wilkins” (2002) a realizat o serie de analize economice pe o serie de proprietari şi manageri de magazine alimentare, într-o singură structură teritorială din New York, pentru a evalua experienţele rezultate din vânzarea de alimente produse la nivel local. A reieşit faptul că, produsele lactate şi celelalte produse perisabile sunt cele mai importante în promovarea pe piaţa locală, acestea fiind promovate în mod constant ca produse „speciale” sau produse „premium”.

Au fost analizate şi o serie de strategii comune de marketing ale magazinelor. De exemplu, o parte dintre acestea au inclus localizarea sursei produselor (de exemplu, statul Wisconsin) sau fotografii ale furnizorilor agricoli. Produsele proaspete au fost cele mai populare alimente locale, urmate de lapte şi ouă. Rezultatele relevă fatul că, în medie, 57% din achiziţiile alimentare locale au fost făcute în mod direct de la fermieri, şi mai puţin de la angrosişti.
Comercianţii mici, independenţi, a căror identitate şi practici de amenajare a magazinului au legături mai strânse cu anumite zone geografice, sunt mai bine poziţionaţi pentru a încorpora produse alimentare locale ca parte a identităţii lor corporatiste („Packaged Facts”, 2007). De exemplu, Dorothy Lane Market, un mic supermarket independent, cu trei magazine gourmet din Dayton, statul Ohio, a început ca un stand de fructe în anul 1948. Din acel moment, şi-a dezvoltat o relaţie puternică cu fermierii locali şi acum transportă produse în toate departamentele pe o distanţă scurtă. Cu toate acestea, abia anul trecut a adoptat definiţia „local”, ca o reprezentare a produselor alimentare cultivate pe plan local sau aduse de pe o rază de maxim 250 de mile de Dayton.
În pieţele locale alimentare mai mulţi fermieri mici vând o varietate de produse şi fac parte dintr-un lanţ restrâns de aprovizionare, în care agricultorii se ocupă de activităţile de comercializare, inclusiv depozitare, ambalare, transport, distribuţie şi publicitate, care ar fi manipulate de către intermediari în cazul în care produsele ar fi fost vândute în sistemul en-gros.

Unele state au adoptat legi pentru finanţarea unor programe-pilot care oferă transfer electronic pentru plăţi (EBT) la pieţele fermierilor, în timp ce alte state au încheiat parteneriate cu întreprinderile locale, grupurile de ferme şi bănci, pentru a crea programe pilot. 

Unele state şi localităţi de pe teritoriul SUA oferă stimulente pentru persoanele cu venituri mici la cumpărăturile efectuate de la pieţele fermierilor. Programul de stimulare New York City’s Health Bucks oferă gratuit cupoane consumatorilor cu venituri reduse pentru achiziţionarea produselor proaspete de pe pieţele agroalimentare. 

